**Capătul întunecat al destinului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Un spital de nebuni, de aici au scăpat

Bucle negre şi-un cer plin de stele pe pat.

Tu m-aştepţi şi-i târziu... Am un fel încurcat

Să fac slalom zâmbind între vis şi păcat.

O poveste cu tâlc, poate crezi în minuni...

Ne-au închis pe-amândoi, era miercuri sau luni,

Într-un loc ce părea un spital de nebuni,

Pe fundal un bufon alerga pe cărbuni,

Dar eu tot am găsit cheia grea să descui

Uşa lumii de basm, atârnată-ntr-un cui,

Am gustat într-o zi fructul dulce-amărui

Al destinului tău scris în ochii căprui.

- O grădină cu flori, un izvor cristalin,

Mă aștepți în pridvor să-ți mușc buza carmin,

Rătăcind pe alei, un nebun de legat,

Vreau o noapte în doi s-o trăim în păcat,

Sechestrați în salon, fără haine și cer

Să-ți scriu slove pe munți, epopei ca Homer,

Dimineața s-arunc ca și Nero în foc

Asistenții din jur, să te prind de mijloc

Și pe-un murg amândoi s-alergăm pe-nserat,

De păcatul suprem nu mă vreau dezlegat,

Evadați din tipar, nu privim înapoi...

Și de ce ne-am opri? Nu sunt alții ca noi.

Liliana Trif Ioan Grigoraș